b'\n_START_ARTICLE_\nBlejski sporazum (1938)\n_START_PARAGRAPH_\nBlejski sporazum iz leta 1938 je bil pakt o nenapadanju med Mad\xc5\xbearsko in dr\xc5\xbeavami t. i. male antante \xe2\x80\x93 Jugoslavijo, \xc4\x8ce\xc5\xa1koslova\xc5\xa1ko in Romunijo. V zameno za obljubo o nenapadanju so dr\xc5\xbeave male antante priznale pravico Mad\xc5\xbearske do oboro\xc5\xbeevanja, s \xc4\x8demer je bilo delno odpravljeno dolo\xc4\x8dilo Trianonske pogodbe, ki je Mad\xc5\xbearski kot naslednici v prvi svetovni vojni pora\xc5\xbeene Ogrske nalagalo ostre omejitve velikosti ter sestave oboro\xc5\xbeenih sil. Sporazum je bil sprejet 22. avgusta 1938 na zasedanju na Bledu (dana\xc5\xa1nja Slovenija)._NEWLINE_Mad\xc5\xbearska je bila zaskrbljena zaradi voja\xc5\xa1ke mo\xc4\x8di male antante, katere \xc4\x8dlanice bi lahko porazile dr\xc5\xbeavo v primeru sodelovanja z Nem\xc4\x8dijo pri napadu na \xc4\x8ce\xc5\xa1koslova\xc5\xa1ko. Po drugi strani se Mad\xc5\xbeari niso \xc5\xbeeleli odre\xc4\x8di kosu \xc4\x8ce\xc5\xa1koslova\xc5\xa1ke, \xc4\x8de bi bila ta razdeljena. Ko je leta 1938 padla pronem\xc5\xa1ka vlada, je novi, bolj prozahodno usmerjeni mad\xc5\xbearski premier B\xc3\xa9la Imr\xc3\xa9dy \xc5\xbeelel zagotovilo, da Jugoslavija in Romunija ne bosta napadli v primeru akcije proti \xc4\x8ce\xc5\xa1koslova\xc5\xa1ki. Hitler in Mussolini sta favorizirala Jugoslavijo v pogovorih o zavezni\xc5\xa1tvu namesto Mad\xc5\xbearske, zato sta zavrnila Imr\xc3\xa9dyjevo pro\xc5\xa1njo po zagotovilu, da je Jugoslavija ne bo napadla._NEWLINE_Stranke sporazuma so se strinjale glede zaveze o nenapadanju in oboro\xc5\xbeevanju, pri vpra\xc5\xa1anju pravic manj\xc5\xa1in pa je \xc4\x8ce\xc5\xa1koslova\xc5\xa1ka zavrnila mad\xc5\xbearske zahteve, ki so bile prav v ta namen pretirane. Rezultat je bila v mnogih pogledih nejasna pogodba, odprta za razli\xc4\x8dne interpretacije, z odlo\xc5\xbeeno veljavnostjo v odnosu Mad\xc5\xbearska\xe2\x80\x93\xc4\x8ce\xc5\xa1koslova\xc5\xa1ka, dokler dr\xc5\xbeavi ne bi re\xc5\xa1ili vpra\xc5\xa1anja manj\xc5\xa1in.\n_START_SECTION_\nPosledice\n_START_PARAGRAPH_\nAngle\xc5\xa1ki in francoski tisk sta pozdravila sporazum, prav tako \xc4\x8dasopisi v dr\xc5\xbeavah male antante, medtem ko so Nemci burno reagirali. V \xc4\x8dasu pogajanj z malo antanto je bila namre\xc4\x8d Mad\xc5\xbearska v skrivnih pogovorih z Nem\xc4\x8dijo glede priprav na napad na \xc4\x8ce\xc5\xa1koslova\xc5\xa1ko (Fall Gr\xc3\xbcn). Hitler je takrat Imr\xc3\xa9dyju zabrusil, da sicer\xc2\xa0\xc2\xbbni\xc4\x8desar ne pri\xc4\x8dakuje od Mad\xc5\xbearske\xc2\xab, vendar\xc2\xa0\xc2\xbbkdor \xc5\xbeeli sodelovati pri pojedini, mora pomagati tudi v kuhinji\xc2\xab. 25. avgusta je mad\xc5\xbearski zunanji minister K\xc3\xa1lm\xc3\xa1n K\xc3\xa1nya na avdienci pri Hitlerju zagotovil, da bo dr\xc5\xbeava kljub vsemu sodelovala pri morebitni oboro\xc5\xbeeni akciji proti \xc4\x8ce\xc5\xa1koslova\xc5\xa1ki, pri sebi pa so Mad\xc5\xbeari ra\xc4\x8dunali na to, da bo \xc4\x8ce\xc5\xa1koslova\xc5\xa1ko zavzela nem\xc5\xa1ka vojska, sami pa bodo le vkorakali za njimi in izpolnili svoje ozemeljske te\xc5\xbenje brez boja. Vendar Hitler ni pozabil zavrnitve, kar je vplivalo na nem\xc5\xa1ko-mad\xc5\xbearske odnose \xc5\xa1e dolgo \xc4\x8dasa._NEWLINE_Globlji pomen sporazuma je razumel le italijanski zunanji minister Galeazzo Ciano, ki je zapisal, da je z njim \xc4\x8ce\xc5\xa1koslova\xc5\xa1ka izolirana, s \xc4\x8demer je bil dose\xc5\xbeen nov korak pri ru\xc5\xa1enju male antante. Mad\xc5\xbearska je sporazum s \xc4\x8ce\xc5\xa1koslova\xc5\xa1ko kmalu dokon\xc4\x8dno razveljavila.'